BODOLAND रादाब: मुसलपुर, 12 जुन : बाक्सा जिल्लायाव गोबाव समनिफ्रायनो रां दाबिग्रा, रां लानानै लांखारनानै खारग्रा साबा सुबुंखौ हमदों बाक्सा पुलिस बिफाना । थांनाय 2 बोसोरनिफ्राय अनजन दास, गपेस दास, हिमांसु हालय, कुलदीप रय आरो पनिन देका बिसोरनि मोनसे दाखाइथि हानजाया गोबां सुबुंफोरनिफ्राय रां लाना खारनाय, माइक्रपाइनास कम्पानि एजेन्टफोरा सुतनि रांखौ लांफैयोब्ला बिसोरनि सिरियै उन उन थांफानै रावबो गैयि जायगानि खाबु लानानै सेख’नानै लाना खारनाय आरो पिस्टल दिन्थिनानै रां दाबिनाय बायदि जाथाइजों लोब्बा गोनां दायनिगिरिफोरखौ बाक्सा पुलिसा दिनै हमनो हादों । मख’नो नांगोनदि थांनाय माखासे सान सिगां मुसलपुर कारुवाजान टेक्सटाइल पार्क साखाथियाव आरो मुसलपुराव थानाय प्रेट्रल पाम्पनिफ्राय पिस्टल दिन्थिनानै रां लानानै खारनाय जाथाइ सोमजिदोंमोन । बेफोर जाथाइनि केसखौ नोजोर लाखिनानै बाक्सा पुलिसनि मोनसे हानजाया गोख्रों संदाननायनि गेजेरजों अनजन दास, गपेस दास, हिमांसु हालय, कुलदीप रय आरो पनिन देका मुंनि साबा दाखाइथि सुबुंफोरखौ हमनो हायो । बिसोर हमजानाय साबा सुबुंनिफ्राय AS01 EK 3435, AS-01-T-5382 मारुति गारि आरो AS-28B-9509 नाम्बारनि गंथाम साखा खबब्रै गारिजों लोगोसेनो गंनै मटर साइकेल AS-28-7338 आरो AS-28B-2427 नाम्बारनि हमनो हादों । बेनि अनगायैबो गंसे पिस्टल आरो गं 5 मबाइलखौ हमनो हायो । हमजानाय सुबुंफोरा गोबाव समनिफ्रायनो रां दाखाइथि खालामनाय जाथाइजों लोब्बा गोनांमोन । बिसोर हमजानाय साबा सुबुंनि अनगायैबो आरोबाव साथामसो खारखोमानानै दंबावयो होनना बाक्सा जिल्लानि उफ्रा पुलिस नायदिंगिरि उज्जल प्रतिम बरुवा बिथांया बुंथिदों ।